Το Βιβλίο του Μόρμον

Το Βιβλίο του Μόρμον  είναι το ιερό σύγγραμμα του Κινήματος των Αγίων των Τελευταίων Ημερών, γνωστών ως Μορμόνοι. Δημοσιεύθηκε αρχικά από τον Τζόζεφ Σμιθ το 1830 με αρχικό τίτλο Το Βιβλίο του Μόρμον: Ένας απολογισμός γραμμένος από το χέρι του Μόρμον πάνω σε πλάκες παρμένες από τις πλάκες του Νεφί. Στα επίσημα ιερά κείμενα Αγίων Γραφών αυτού του θρησκεύματος περιλαμβάνονται, εκτός από το Βιβλίο του Μόρμον, η Χριστιανική Βίβλος, η συλλογή Διδαχή και Διαθήκες και η συλλογή έργων του Τζόζεφ Σμιθ ονόματι «Το Πολύτιμο Μαργαριτάρι».

Το Βιβλίο του Μόρμον επικεντρώνεται σε μια σειρά από θεολογικά και ηθικά ζητήματα για θέματα όπως η πτώση του Αδάμ και της Εύας, η φύση της χριστιανικής εξιλέωσης, η εσχατολογία, η δικαιοδοσία, η εξουσία της ιεροσύνης, η λύτρωση από τον φυσικό και πνευματικό θάνατο, η φύση και η διεξαγωγή του βαπτίσματος, η ηλικία της λογοδοσίας, ο σκοπός και η πρακτική της κοινωνίας, η εξατομικευμένη αποκάλυψη, η οικονομική δικαιοσύνη, η ανθρωπομορφική και προσωπική φύση του Θεού, η φύση των πνευμάτων και των αγγέλων και η οργάνωση της Εκκλησίας των τελευταίων ημερών. Το κομβικό γεγονός του βιβλίου είναι η εμφάνιση του Ιησού Χριστού στην Αμερική λίγο μετά την ανάσταση του. Οι κοινές διδασκαλίες του κινήματος των Αγίων των Τελευταίων Ημερών υποστηρίζουν ότι το Βιβλίο του Μόρμον εκπληρώνει πολυάριθμες βιβλικές προφητείες τερματίζοντας μια παγκόσμια αποστασία και σηματοδοτώντας μια αποκατάσταση του χριστιανικού Ευαγγελίου.

Το Βιβλίο του Μόρμον χωρίζεται σε μικρότερα βιβλία - τα οποία συνήθως φέρουν τίτλους από άτομα που κατονομάζονται ως πρωταρχικοί συγγραφείς - και στις περισσότερες εκδόσεις, χωρίζεται σε κεφάλαια και στίχους. Το Βιβλίο του Μόρμον έχει μεταφραστεί πλήρως ή εν μέρει σε τουλάχιστον 112 γλώσσες.

 Περιεχόμενο 
αριστερά|thumb|150px| Ο Τζόζεφ Σμιθ, ιδρυτής της Εκκλησίας των Μορμόνων και συγγραφέας του βιβλίου
Το ύφος του αγγλικού κειμένου του Βιβλίου του Μόρμον μοιάζει με αυτό της έκδοσης Βασιλέως Ιακώβου της Βίβλου. Αφηγηματικά και δομικά, το βιβλίο είναι πολύπλοκο, με πολλαπλά τόξα που αποκλίνουν και συγκλίνουν στην ιστορία ενώ συμβάλλουν στην κύρια πλοκή και τα θέματα του βιβλίου. Ο ιστορικός Ντάνιελ Γουόκερ Χάου κατέληξε στο συμπέρασμα στη δική του εκτίμηση ότι το Βιβλίο του Μόρμον «είναι ένα ισχυρό έπος γραμμένο σε μεγάλη κλίμακα» και «θα πρέπει να κατατάσσεται ανάμεσα στα μεγάλα επιτεύγματα της αμερικανικής λογοτεχνίας».        

Σύμφωνα με το βιβλίο, ο προφήτης Ιαρέδ οδήγησε στην αμερικανική ήπειρο μία μικρή ομάδα από Ιαρεδίτες, μια φυλή που με θεία μεσολάβηση δεν θίχτηκε από τη σύγχυση γλωσσών στη Βαβέλ. Εκεί όμως διαιρέθηκαν, πολέμησαν μεταξύ τους και καταστράφηκαν μετά από μάχη. 

Ένας άλλος προφήτης, ο Λεχί, που ζούσε στην Ιερουσαλήμ περίπου το 600 π.Χ., πήρε κι αυτός εντολή από τον Θεό να οδηγήσει απογόνους της φυλής Μανασσή στην Αμερική. Και αυτοί διαιρέθηκαν σε δύο έθνη, τους Νεφίτες και τους Λαμανίτες, από τα ονόματα των παιδιών του Λεχί. Οι Νεφίτες ήταν ευσεβείς, ενώ οι Λαμανίτες ειδωλολάτρες. Αργότερα οι Λαμανίτες έγιναν άγριοι κι απέκτησαν σκούρο χρώμα. Απόγονοι των Λαμανιτών είναι, σύμφωνα με το Βιβλίο του Μόρμον, οι σημερινοί Ινδιάνοι. Το 400 μ.Χ. οι δυο ομάδες συγκρούσθηκαν στον λόφο Κουμόρα (Cumorah) και οι Νεφίτες εξολοθρεύτηκαν.

Σύμφωνα με το Βιβλίο του Μόρμον, ο Ιησούς Χριστός παρουσιάστηκε στους Νεφίτες μετά την ανάστασή του και επέλεξε 12 μαθητές, στους οποίους κήρυξε το Ευαγγέλιο κι έδωσε εξουσία να βαπτίζουν, να κάνουν θαύματα, και να κηρύττουν το Ευαγγέλιο. Τα αρχαιότερα συγγράμματα που ο γραμματέας Αμμαρών υπέδειξε στον Μόρμον πού να τα βρει, μαζί με εκείνα που κατέγραψε ο ίδιος ο Μόρμον και ολοκλήρωσε ο γιος του, ο Μορόνι, γράφτηκαν γύρω στο 400 μ.Χ. σε χαραγμένες πλάκες. Το 421 μ.Χ. ο προφήτης Μορόνι έκρυψε τις πλάκες θάβοντάς τες στον λόφο Κουμόρα (στη σημερινή πολιτεία της Νέας Υόρκης).

Σύμφωνα με τον Τζόζεφ Σμιθ, το 1823 τον επισκέφθηκε ένας άγγελος, ο οποίος αργότερα του αποκάλυψε ότι ήταν ο αγγελιαφόρος του Θεού ονόματι Μορόνι. Ο Μορόνι του είπε ότι ο Θεός του είχε επιφυλάξει την αποστολή να κηρύξει το "αιώνιο ευαγγέλιο", που ήταν γραμμένο σε χρυσές πλάκες. Μαζί με τις πλάκες ήταν θαμμένοι και δυο λίθοι, τα Ουρίμ και Θουμμίμ, η κατοχή των οποίων έδινε δυνατότητες όπως εκείνες των "βλεπόντων" της Παλαιάς Διαθήκης, απαραίτητες για την ανάγνωση και τη μετάφραση των χρυσών πλακών, οι οποίες ήταν χαραγμένες με αιγυπτιακούς χαρακτήρες. Ο Μορόνι είπε στον Σμιθ ότι αργότερα θα του έδινε τις πλάκες και τους λίθους, ότι αυτός δεν θα έπρεπε να δείξει σε κανέναν αυτά τα αντικείμενα χωρίς εντολή, κι αφού τελείωνε τη μετάφραση θα έπρεπε να τα επιστρέψει. Η παράδοση των αντικειμένων έγινε το 1827 και η μετάφρασή τους από τον Σμιθ τελείωσε το 1829. Οι πλάκες επιστράφηκαν στον Μορόνι και το κείμενο που μεταφράστηκε εκδόθηκε το 1830 ως Το Βιβλίο του Μόρμον.

 Βιβλία 
 Πρώτο Βιβλίο του Νεφί 
 Δεύτερο Βιβλίο του Νεφί 
 Βιβλίο του Ιακώβ 
 Βιβλίο του Ενώς
 Βιβλίο του Ιαρώμ
 Βιβλίο του Όμνι
 Λόγια του Μόρμον
 Βιβλίο του Μωσία
 Βιβλίο του Άλμα
 Βιβλίο του Ήλαμαν
 Τρίτο Βιβλίο του Νεφί 
 Τέταρτο Βιβλίο του Νεφί 
 Βιβλίο του Μόρμον
 Βιβλίο του Εθέρ
 Βιβλίο του Μορόνι

 Διδαχή και διδασκαλίες 
Το Βιβλίο του Μόρμον περιέχει δογματικές και φιλοσοφικές διδασκαλίες που αφορούν πολλά διαφορετικά θέματα, συμπεριλαμβανομένων βασικών θεμάτων Χριστιανισμού και ιδεολογικών διδασκαλίων. Ο Ιησούς αναφέρεται κάθε 1.7 εδάφια με πάνω από 100 διαφορετικά ονόματα.  

 Ο Ιησούς 
Ως λέει στη σελίδα τίτλου, ο σκοπός του Βιβλίου του Μόρμον είναι «να πείσει τους Ιουδαίους και τους Εθνικούς ότι ο ΙΗΣΟΥΣ είναι ο ΧΡΙΣΤΟΣ, ο ΑΙΩΝΙΟΣ ΘΕΟΣ, που φανερώνεται σε όλα τα έθνη». 

Το Βιβλίο περιγράφει διάφορα θαύματα και επισκέψεις από τον Χριστό στους κατοίκους της αρχαίας αμερικανικής ηπείρου. Μια από τις πιο σπουδαίες επισκέψεις είναι όταν έρχεται ο Χριστός σε αυτούς μετά από τη σταύρωση και ανάστασή του στην Ιερουσαλήμ. Επίσης, το βιβλίο λέει ότι ένας προφήτης, που ονομάζεται Νεφί, είδε ένα όραμα της γέννησης, της διακονίας, και του θανάτου του Ιησού Χριστού, συμπεριλαμβανομένης μίας προφητείας του ονόματος του Ιησού Χριστού που συνέβη 600 χρόνια πριν τη γέννηση του Χριστού.

Στην ιστορία του Βιβλίου, στην εποχή του Βασιλιά Βενιαμίν, περίπου 130 π.Χ., οι πιστοί Νεφίτες ονομάζονταν «τα παιδιά του Χριστού». Σε ένα άλλο μέρος, τα πιστά μέλη της Εκκλησίας στην εποχή του Μορόνι, περίπου 73 π.Χ., ονομάζονταν «Χριστιανοί» από τους εχθρούς τους, λόγω της πίστης τους στον Ιησού Χριστό. 

Νεώτερη έρευνα και κριτικές
Οι αρχαιολογικές, ιστορικές και επιστημονικές κοινότητες είναι γενικότερα σκεπτικές ως προς την αυθεντικότητα του βιβλίου. Οι κριτικές των ομάδων αυτών επικεντρώνονται σε τέσσερις τομείς.

 Η έλλειψη συσχετισμού μεταξύ τοποθεσιών που περιγράφονται στο Βιβλίο του Μόρμον και διαφόρων αρχαιολογικών χώρων
 Η αναφορά σε ζώα, φυτά, μέταλλα και τεχνολογίες που υπάρχουν στο Βιβλίο του Μόρμον αλλά η ύπαρξή τους στην προ Κολομβιανή Αμερική δεν έχει επαληθευτεί.
 Η έλλειψη γλωσσικού συσχετισμού ανάμεσα στις γλώσσες των Ινδιάνων και αυτές της Μέσης Ανατολής
 Η έλλειψη αποδεικτικών στοιχείων DNA που να συνδέει τους Ινδιάνους με λαούς της Μέσης Ανατολής 

Οι περισσότεροι υποστηρικτές του κινήματος των Αγίων των Τελευταίων Ημερών θεωρούν ότι το Βιβλίο του Μόρμον είναι ιστορικά ακριβές. Μέσα στο κίνημα των Αγίων των Τελευταίων Ημερών υπάρχουν διάφορες απολογητικές ομάδες που  επιδιώκουν να συμβιβάσουν τις ασυμφωνίες με διάφορους τρόπους. Ανάμεσα σε αυτές τις ομάδες έχει δημοσιευτεί αρκετό υλικό από το Ίδρυμα Αρχαίας Έρευνας και Μορμονικών Σπουδών το οποίο προσπαθεί να υπερασπιστεί την ιστορικότητα του Βιβλίου του Μόρμον. Ένα από τα πιο συχνά επιχειρήματα αυτών των ομάδων είναι το "περιορισμένο γεωγραφικό μοντέλο", σύμφωνα με το οποίο τα γεγονότα στο Βιβλίο του Μόρμον διαδραματίζονται σε μια σχετικά περιορισμένη γεωγραφική έκταση είτε στην Κεντρική Αμερική, είτε στη Νότια Αμερική ή ακόμα στην περιοχή των Μεγάλων Λιμνών.

Παραπομπές

Εξωτερικοί σύνδεσμοι
ΤΟ ΒΙΒΛΙΟ ΤΟΥ ΜΟΡΜΟΝ, ΑΛΛΗ ΜΙΑ ΜΑΡΤΥΡΙΑ ΓΙΑ ΤΟΝ ΙΗΣΟΥ ΧΡΙΣΤΟ 
 Επίσημη ιστοσελίδα για τους Μορμόνους (ελληνικά)
 The Book of Mormon: Another Testament of Jesus Christ (αγγλικά)

Ιστοσελίδες κριτικής
 An Indian Interpretation of the Book of Mormon, Merry C. Baker, 2006
 Church put to DNA test: Instructor risks expulsion with his claim that Book of Mormon is racist, M. L. Lyke, Seattle Post, 13 Ιανουαρίου 2003

Κατηγορία:Χριστιανικά κείμενα